題焦山寺
作者：李呂
朝代：宋

paragraphs: 水輪依風負坤輿，百川東流同灌輸。
掀巾之陂莽吞受，沃焦之山初不濡。
雲根終古插江湖，狂瀾滔天隨卷舒。
空神迴飈避突兀，海門排霄岌相扶。
僧居蠔山迷向背，佛宇蜃氣成吹噓。
昔游玄冬崖壑枯，洪濤濺雨吹裳裾。
風來駕潮愁海若，溟漲跋浪飜鯨魚。
羽淵咸池相蕩潏，月阿日窟漂方隅。
此身浮漚一緣聚，四大濕相瀰空虛。
鍼鋒懸持妙善住，蚊睫坐睨焦螟居。
山中老禪眼於菟，香飯遣化分雕胡。
重淵垂涎舞蛟首，方丈宴寢凝薰爐。
夜寒黑月照濁水，乞取壞衲摩尼珠。